b'\n_START_ARTICLE_\nHarmodij in Aristogejton\n_START_PARAGRAPH_\nKiparska skupina Harmodij in Aristogejton, ki prikazuje pokon\xc4\x8devalca tiranov (starogr\xc5\xa1ko \xe1\xbc\x89\xcf\x81\xce\xbc\xcf\x8c\xce\xb4\xce\xb9\xce\xbf\xcf\x82 \xce\xba\xce\xb1\xe1\xbd\xb6 \xe1\xbc\x88\xcf\x81\xce\xb9\xcf\x83\xcf\x84\xce\xbf\xce\xb3\xce\xb5\xce\xaf\xcf\x84\xcf\x89\xce\xbd), je bila v starodavnem svetu dobro znana v dveh glavnih razli\xc4\x8dicah, a se je ohranila le v rimskih marmornih kopijah. Ljubimca Harmodij in Aristogejton sta bila atenska junaka. Njuno drzno dejanje leta 514 pr. n. \xc5\xa1t., ko sta posku\xc5\xa1ala ubiti tirana Hiparha in Hipia, Pejzistratova sinova, je odprlo pot atenski demokraciji._NEWLINE_Prvo razli\xc4\x8dico, ki jo je po naro\xc4\x8dilu izdelal kipar Antenor po vzpostavitvi atenske demokracije in je bila postavljena v atenski Agori, so Perzijci ukradli, ko so zasedli Atene leta 480 pr. n. \xc5\xa1t. med gr\xc5\xa1ko-perzijskimi vojnami. Odpeljali so jo v Suso. \xc4\x8ceprav jo je domnevno Aleksander Veliki vrnil v Atene (po Aleksandrovem zgodovinarju Arijanu) ali Selevk I. (po rimskem pisatelju Valeriju Maksimu) ali pa Antioh (po Pavzaniu 1.8.5), ni nikoli privla\xc4\x8dil kopistov  in je zdaj izgubljen._NEWLINE_Da bi nadomestili ukradeno prvo razli\xc4\x8dico, so Atenci naro\xc4\x8dili Kritiju in Neziotu, da izdelata nov kip, ki je bil po Parski kroniki (z otoka Paros) narejen 477/76 pr. n. \xc5\xa1t. V 2. stoletju sta kipa stala v Agori drug ob drugem, ko ju je videl Pavzanias.  Tudi drugi par je zdaj izgubljen, vendar sta bila v primerjavi z Antenorjevim v glavnem kopirana v helenisti\xc4\x8dnih in rimskih \xc4\x8dasih. Najbolj\xc5\xa1a ohranjena kopija je v Narodnem arheolo\xc5\xa1kem muzeju v Neaplju. Novoati\xc5\xa1ki slog, ki je o\xc5\xbeivel strogi klasi\xc4\x8dni slog izvirnega bronastega kipa, ka\xc5\xbee idealizirane portrete obeh junakov: \xc4\x8disto obritega Harmodija, ki s svojo dvignjeno desnico suva me\xc4\x8d naprej, drugi me\xc4\x8d ima v levi roki, \xc4\x8dez levo ramo mu visi ogrinjalo, in Aristogejtona, ki prav tako vihti me\xc4\x8d. Od \xc5\xa1tirih me\xc4\x8dev so ostali samo tulci. Izvirna Aristogejtonova glava je bila izgubljena, na njeno mesto so postavili drugo, a se slabo prilega, bolj\xc5\xa1a nadomestna glava bi se lahko rekonstruirala iz rimskih mav\xc4\x8dnih odlitkov, ki so jih na\xc5\xa1li v anti\xc4\x8dnem mestu Baje), glave druge razli\xc4\x8dice ali druge kopije druge razli\xc4\x8dice, ki so jih mno\xc5\xbei\xc4\x8dno izdelovali._NEWLINE_Izkopana marmorna glava Harmodija, ki je bila neko\xc4\x8d fino izdelana, je ohranjena v Metropolitanskem muzeju umetnosti, z ostanki nosilne opore na kroni glave. Gisela Richter je predlagala obnovo desne Harmodijeve roke, ki sega nazaj, pripravljena na zamah._NEWLINE_\xc4\x8ceprav je videz skupine znan tudi iz prikazov na ati\xc5\xa1kih posodah, kovancih in reliefih, je videz sporen. Vi\xc5\xa1ina kipa je 1,85 metra nad bazo.'